Page:Ludus Coventriae (1841).djvu/274

 He xal cawse the blynde that thei xal se, The def to here, the dome for to speke!

Thei that be crokyd, he xal cause hem to goo In the wey that John Baptyst of prophecyed; Sweche a leche kam ȝow nevyr non too, Wherfore what he comawndyth loke ȝe applyed. That som of ȝow be blynd, it may not be denyid; ffor hym that is ȝour makere with ȝour gostly ey ȝe xal not knowe; Of his comaundementes in ȝow gret neclygens is aspyed, Wherefore def fro gostly heryng clepe ȝow I howe.

And som of ȝow may not go, ȝe be so crokyd; ffor of good werkyng in ȝow is lytyl habundawns, Tweyn fete hevery man xuld have and it were lokyd, Wyche xuld here the body gostly most of substawns; ffyrst is to love God above alle other plesawns; The secunde is to love thi neybore as thin owyn persone; And yf these tweyn be kepte in perseverawns; Into the celestyal habytacion ȝe arn habyl to gone.

Many of ȝow be dome; why? for ȝe wole not redresse, Be mowthe ȝour dedys mortal but therin don perdure; Of the wyche but ȝe have contrycyon and ȝow confesse, ȝe may not inheryte hevyn, this I ȝow ensure. And of alle these maladyes ȝe may have gostly cure, ffor the hevenly leche is comyng ȝow for to vicyte; And as for payment he wole shewe ȝow no redrure, ffor with the love of ȝoure hertys he wole be aqwhyte.

Johannes Apostolus. Onto my brotherys forseyd rehersalle, That ȝe xuld ȝeve the more veray confydens, I come with hym as testymonyalle, ffor to conferme I fortefye his sentens.